[Alexander Episcopus servus servorum Dei, dilecto filio Abbati Monasterii Cluniacensis salutem et Apostolicam benedictionem. In nostra proposuisti præsentia constitutus quod nonnulli Monasterii tui, et membrorum ejus Monachi, quorum aliqui Capellani nostri existunt, Priores prioratuum et domorum Cluniacensis Ordinis à Sede Apostolica obtinuere concedi, ut à Prioratibus et Domibus prædictis nequeant amoveri, absque Sedis ipsius speciali mandato faciente plenam et expressam de indulto hujusmodi mentionem. Quare nobis humiliter supplicasti ut, cum id redundet in ipsius Ordinis præjudicium et scandalum plurimorum, super hoc adhibere salubre remedium paterna sollicitudine curaremus. Nos itaque tuis supplicationibus inclinati, discretioni tuæ per Apostolica scripta mandamus quatinus super hoc contra prædictos Priores, hujusmodi seu quibuslibet aliis indulgentiis Sedis ejusdem nequaquam obstantibus, liberè Officii tui debitum exequaris. Datum Viterbii Kalendis Maii Pontificatus nostri anno IV.]